정조 24년
庚申閏四月初五日辰時上御誠正閣藥房入診諸承旨持公事入侍時都提調李時秀提調徐邁修副提調曺允大行左承旨李尙度右承旨徐有聞左副承旨洪樂游右副承旨閔昌爀同副承旨趙弘鎭假注書李允謙鄭度采記事官李存秀洪奭周以次進伏訖時秀等曰日間聖體若何上曰一樣矣時秀等寢睡水剌之節何如上曰一樣矣時秀等曰王大妃殿氣候若何上曰一樣矣時秀等曰惠慶宮氣候若何上曰一樣矣時秀等曰醫官入診何如上曰置之可也上曰今日諸堂皆爲懸病何也時秀曰戶判則有實病云矣上曰懸病備堂中實病外一竝牌招出榻敎仍命書傳敎曰大臣備局堂上引見上曰承旨中無公事房先退有公事則讀奏可也樂游讀奏忠淸監司金履永狀啓應資老人敎旨祗受事命書判付訖有聞弘鎭以無公事先退上曰藥房提調副提調先退次對承旨先爲出去與大臣備堂入侍邁修允大退出尙度承命出與領議政李秉模左議政沈煥之右議政李時秀兵曹判書金載瓚行上護軍李秉鼎刑曹判書李得臣吏曹判書徐龍輔禮曹判書李晩秀知訓鍊徐有大行護軍李漢豐兵曹參判李書九行護軍申大謙副校理沈奎魯掌令洪光一事變假注書鄭淳民以次進伏訖秉模等曰雨餘日氣湫濕聖體若何上曰一樣矣秉模等曰王大妃殿氣候若何上曰一樣矣秉模曰惠慶宮氣候今則益臻平復乎上曰幾至完合而尙未如常矣秉模曰昨日之雨誠爲萬幸於兩麥而若猝地多注則反恐有害矣上曰雨後兩麥如何秉模曰春牟則雖已判歉而秋牟則快能免歉云矣且今月內數數下雨然後水畓移秧可以次次爲之比一番大注而便止不啻爲幸而第有差少之歎矣上曰今見慶尙道狀啓則雨澤大勝於京矣秉模曰兩西本是耐旱之地而牟麥則比他處頗勝云矣上曰次對爲之秉模曰卽今廟務之緊莫如戶曹穀事而俄亦與有司堂上相議則以爲以常賑穀充補雖甚便好亦是來頭難繼之道就備局句管中區劃亦多難處且詳知其爲何衙門用下然後可以分數充定云此論似甚精覈日字雖稍遲勢將依此爲之矣上曰然則可以趁卿未出疆前爲之乎秉模曰庶可爲之矣秉模曰漕倉合設事當稟處而聖堂倉差使員姑未上來待其上來後當爲之矣合倉之便好誠如言者之論而故右相尹蓍東故重臣鄭民始皆知其便好而亦有持難之議今亦似當仍舊矣上曰戰漕船事何以爲之乎書九曰旣承下敎謹當一試而文籍今方抄出諸道船案之錄上者向已入啓而未下矣上曰從當內下卿其從近一試也又敎曰迎華驛事何以爲之乎秉模曰已自均廳給代矣秉模曰此統制使任嵂狀啓也以爲固城縣多有沃土可闢處自臣營欲作餉屯方有成效而該縣面任稱以加耕定稅來促民人等故略治三度棍放送矣該縣令投呈辭狀本營東部官特差面任而部官初無兼行邑任之事以移差之意行關則前後報辭罔有紀極有曰不知自反乃反粧撰又曰爲將者務得軍民之心古人所戒誠不知其可也云云此何等文字而乃敢臂諭而指斤之乎語脈危怖以管下守令侵辱上官大關國體固城縣令韓興裕罪狀請令廟堂稟處矣該縣令韓興裕事節節可駭平說事理何所不可而不顧營邑體統惟事噴薄至於一段句語尤豈不萬萬駭眼乎不可以已遞而置之令該府拿問嚴處何如上曰左右相之意何如煥之曰朝廷之禮以體統爲重外方則尤嚴前固城縣令韓興裕往復統制使之文牒語多不擇有難以字句摭論而噴薄侵凌全壞營邑之體統揆以朝綱不可以拿問例勘而止宜施竄配之典以尊國體矣時秀曰營閫之於守令體統自別前固城縣令韓興裕之報牒中句語全不擇發極爲可駭不可不重勘矣上曰左相之言是矣依爲之秉模曰帥臣狀辭似無爽實之理而一番拿問後定配恐合重刑政之道矣上曰依爲之出擧條仍敎曰此比於向者宋文述之疏語尤爲駭然矣宋文述之疏辭句語何謂也秉模曰有背公死黨爲賊報仇之說云矣上曰是何語法乎今番韓興裕之事尤有過於此矣煥之曰其句語若聲言則不知止於何境只當歸之以一時妄發矣上曰注書甚了了矣圃隱後直派及第幾人也賤臣曰先祖後臣始得第矣上曰完伯辭疏昨已到院而今筵使之提奏矣遞仍當否欲問於卿等而決定卿等之意何如秉模曰今因全羅監司趙宗鉉辭疏伏承俯詢而臣意則向來事後許解終關後弊且當農時遞易誠甚重難申飭察任何如上曰左右相之意何如煥之曰全羅監司趙宗鉉以崇品耆社之臣久勞于劇藩且其病情難强云合有體諒之道矣時秀曰旣不以人言爲引則耆社重臣再經夏於南土合施體諒之恩矣上曰依爲之出擧條仍敎曰完伯之始除在於何間乎尙度曰去年六月爲之矣上曰然則遞免可謂太速矣仍敎得臣曰卿是交承知其病狀乎得臣曰情勢外果有實病云矣上曰數遞雖甚可悶崇品重臣年過七十不可不體諒矣秉模曰完伯有窠當從近差出矣上曰可合者誰也秉模曰朝廷之上豈曰無人而緣臣無知人之鑑故每患其人之難得矣上曰筵退後更須思得也上曰昨日左承旨擧條何如科弊則猝難議到而末段鄕試一條則見今鄕儒之在京者亦夥然不可不從速決定矣今年庭試之十萬人入門近五萬收劵卽國朝初有之事無論此法彼法必有別般矯革之方矣秉模曰鄕試事若依此擧條爲之則京儒借手之習固可痛禁而但國初定額之時必令鄕儒之不得觀京試與否未有明的之證矣尙度曰已例雖未詳知而只以法典所載觀之漢城試額數只爲二百八道之人皆觀京試則豈至二百而已乎時秀曰此事爛商歸正後始可行會而大體則王都事體自別而禁切鄕儒使不得觀國之光其在一視之道恐是欠事殊非會極歸極之義也上曰卿言亦好矣秉模曰臣於布衣時多觀鄕試而關東監試多出賓貢故心切笑之以此觀之以鄕儒赴京試亦似賓貢矣若能一切禁斷則自無混雜之弊而但已例終無明援矣尙度曰此非造次決定者也伏願更令爛商後處之焉上曰承旨之言好矣從後爛商決之可也上曰外方照訖另加申飭然後可無雜進之歎若如前式年之淆雜則道臣守令當任其咎禮判以此意各別申飭也晩秀曰當各別申飭而鄕儒之與守令有嫌避者日前來呈所志于成均館云矣上曰此則令畿伯出隣近兼管試講之意前已分付矣照訖講申飭事旣已縷縷下敎而旣始之後豈可一任其士習之壞損乎秉模曰歇講而不文者冒參則豈可成說乎上曰無情者不得盡其辭卽試官之責也大抵科場之雜遝未有甚於近年甲寅謁聖收券過萬張去年爲二萬張今年則幾至五萬張入門則至十萬之多一人往來之費亦必不下數十金以此人數務本作農則庶有實效豈不愈於往來縻費主客俱困者乎大抵今人多不守分故有如此之弊風習之不好深可慨然煥之曰有班閥之人猶可說也而把鋤執來之人皆欲觀科故致此厥數之夥然矣上曰雖以武科言之場內之紛雜甚於文科雖設百所十貫革萬無整齊之望亦何以責試官之不善擧行也以此以彼別有減其上來之數矣因禮判擧條以一經講事纔已收議而姑未決定者此亦有許多難處之端如五六十儒生之聰明已衰不能背誦者豈可使之無故中停乎且大小科例有照訖今不先申明大科照訖之規而反先於親臨之節製到記者亦非法意矣此則姑且鄭重而至於大科入門時不佩照訖帖者充軍旣有法典因此申明以減錄名之數實爲好矣且今人旣占倖科之後初無所礙於仕路何由而知所懲畏乎煥之曰誠如聖敎矣古則自其爲士之時已有淸濁之定望苟非淸流中人則只爲蔭路而不敢應科第矣近來則登科之前旣無素定之物望入仕之後又無用捨之權衡故倖科之漸多仕路之漸混良以此也秉模曰上護軍李祖源備局堂上還差使之察任何如上曰依爲之出擧條命大臣就座諸宰奏事載瓚曰皇朝人子孫康世健今番登科紅牌書嘉慶年號而渠以其父忠良科紅牌不書年號爲例且因今番李熙章紅牌改書之事援例請改矣上曰更問渠家人他科時前例如皆不書年號則言于政院變通可也載瓚曰加德僉使向因下敎定爲履歷窠而安興群山旣有履歷久勤間間差送之命矣兩僉使瓜限在近何以爲之乎上曰久勤中如有可合人亦爲差送而今夏都政久勤當次人卿其預爲招見以爲擇差之地也秉鼎曰守令之占山境內拿問定罪載在大典通編矣保寧縣監韓永逵昨冬占其妻山於邑內不遠之地云近來外邑或有此弊永逵治績亦極可惜而臣雖曰私行方帶備堂旣聞之後不敢不奏保寧縣監韓永逵令該府拿問處之此邑如此他邑難保其必無亦令廟堂關飭諸道申明舊典俾勿更犯恐合事宜故敢此仰達矣上曰依爲之出擧條上敎秉模等曰卿等之意果何如秉模曰法禁之懈弛已久似此之類亦必多有而若是邑內緊要之地則尤極駭妄矣秉鼎曰韓永逵則治績固甚可惜所占之地亦非勒買而此路一開後弊豈可勝言且其所用又在其邑內而無論境內邑內其爲犯禁則一也臣於今行目見二人之犯禁且臣與尹夔欽自是素眛而韓永逵則稍有面分以其知與不知之故而一爲一否終有所慊於心故不避煩瀆又復陳達矣煥之曰設令犯禁者不但渠一人宜先從現發者治之言端旣發之後不可容貸矣秉模曰重臣旣以此陳奏則不可仍置矣上曰臺臣進前光一進伏訖上曰有傳啓乎光一曰三司合啓兩司合啓以諫院不備不得傳啓憲府無傳啓矣上曰有新啓乎光一曰無矣上曰有所懷乎光一曰臣日昨見傳敎下者以鏡城儒生李元培經學精邃特垂嘉奬卽除關北分敎官俾令敎導不倦興起人才此實出於我聖上曁朔聲敎之化自今以後將見北方學校之蔚然烏不休哉臣意則以爲三南兩西關東亦令博求經學之士各置分敎官使之勸課成就爲好矣上曰諸道則行且更商而李元培之欲除京職而未果者不見而先爲除職似如何而然然而名以分敎官則以未經實職之人爲之亦關官方令該曹六品窠調用可也光一曰鏡城自是濱海之地海弊多端將至難支之境矣年前自上特垂軫恤各殿各宮冬等進上一竝蕩減臣待罪本邑時蕩減數爻一一曉喩於海民處則莫不欣歡鼓舞各安生業而第伏念各邑下吏差使輩之從中侵漁難保其必無自今以後申飭營邑使各其守宰詳探奸蠹隨現嚴治俾北民得蒙朝家之實惠似好矣上曰依爲之竝出擧條命次對先退命書公事判付訖仍命退承史以次退出